**Települési nyilvános könyvtárak 2022. évi beszámolója**

**Bertha Bulcsu Művelődési Ház és Könyvtár  
Balatongyörök**

1. Rövid összefoglaló (legfeljebb 1500 karakter)

2022-ben vére magunk mögött hagyhattuk az előző évi járvány-ügyből fakadó nehézségeket és nagyjából visszatérhettünk az eredeti működési feltételekhez. Ebben az évben már nem kellett bezárnunk és csak „Könyvtár a küszöbön”-formában kiszolgálni az olvasókat. Már lehetett programokat, rendezvényeket tartani, különösebb megkötések nélkül.

Továbbra is biztosítottuk látogatóink, olvasóink számára az alábbi szolgáltatásokat: könyvek és folyóiratok kölcsönzése (kérés esetén házhoz szállítással is – bár erre nem volt példa 2022-ben), helyben használat, hosszabbítás, előjegyzés, foglalás, könyvkérés online vagy telefonon, könyvcsomagok összeállítása (előzetes lista vagy téma szerint), nyomtatás, fénymásolás, szkennelés, nyomtatványkitöltés, szöveg/dokumentum szerkesztés.

2022-ben nem indítottunk olvasó maratont, a 2021-es utolsó maraton átnyúlt 2022-re, de már kevesen vettek részt rajta, így ez a játék kivezetésre került – egyelőre.

2022-ben összesen 5.095 személyes használatot regisztráltunk, amelyből 513 fő volt 14 év alatti. 937 volt a regisztrált távhasználat száma – kevesebb, mint a tavalyi, hiszen a 2021-es évben hónapokig csak távhasználatban működött az intézmény a vírushelyzet miatt. A kölcsönzések számában egy kisebb csökkenés tapasztalható (-3,9%) az előző évhez képest, 4.711 kölcsönzést regisztráltunk, amelyből 4.394 db volt a könyv, és 317 db a folyóirat. 541 alkalommal használtak/olvastak helyben valamilyen dokumentumot olvasóink.

Könyvtárközi kölcsönzés-szolgáltatásunk továbbra is működik, a szomszédos vonyarcvashegyi, illetve a keszthelyi városi könyvtárból kérünk át igény esetén könyveket. 2022-ben 12 kötetet kértünk át.

Könyvtárunk 2022-ben 230 napot tartott nyitva, ebből nem volt a Covid miatti zárva tartás.

A nyitvatartásunk az alábbiak szerint alakult: január-május végéig hétfőtől péntekig 9-12, illetve 14-18 között, június-augusztus végéig hétfőtől péntekig 9-12 és 14-18 között, szombaton 14-18 között, szeptembertől ismét hétfőtől péntekig 9-12 és 14-18 között voltunk nyitva, illetve voltunk elérhetők.

Nyári zárva tartás nem volt, Balaton-parti település lévén, a legnagyobb forgalom nálunk júliusban és augusztusban van.

1. Stratégiai célok végrehajtása (legfeljebb 1000 karakter)

Könyvtárunk célja továbbra is az olvasói és kölcsönzői számok, illetve az aktivitás növelése volt. Ennek 2022-ben is sikeresen eleget tettünk. Növekedés tapasztalható a beiratkozott olvasók számában: 40 új taggal bővült az olvasói állomány, így összesen 536 fő regisztrált olvasónk volt, amelyből 166 fő volt aktív használó 2022-ben.

Nyáron nagyobb a forgalom az intézményben, a településen nyaraló vendégek szívesen keresik fel a könyvtárat, olvasnivalóért, internetezés miatt, nyomtatni, fénymásolni, információt kérni. A megnövekedett forgalom és egyéb rendezvények miatt szombaton délutánonként is nyitva tartunk, munkákat diákmunkások és közösségi szolgálatot teljesítő diákok segítik.

Pályázati tevékenység nem támogatta a célok teljesülését.

1. Szervezet (legfeljebb 1000 karakter)

Könyvtárunk községi, nyilvános, közkönyvtár, amely egész évben működik, szervezetét tekintve egyéb intézménnyel összevont, nem önálló gazdálkodású. Települési önkormányzat a fenntartó (Balatongyörök Község Önkormányzata). A művelődési házzal együtt működik, a könyvtárban egy felsőfokú végzettséggel rendelkező könyvtáros látja el a szakmai feladatokat. Nyáron az intézmény (művelődési ház és könyvtár együtt) diákmunkás (önkormányzat által benyújtott pályázat alapján finanszírozva) és közösségi szolgálatot teljesítő diákokat is foglalkoztat a megnövekedett forgalom miatt. Mivel az intézmény művelődési házzal összevont, így a megrendezésre kerülő programok, rendezvények közösek, egymástól élesen nem választhatók el (ezért tűnhet úgy, mintha a könyvtár nem rendezve programokat, pedig vannak könyvtári rendezvények, csak a művelődési ház égisze alatt kerülnek lebonyolításra és kifizetésre).

1. Infrastruktúra (legfeljebb 1000 karakter)

Könyvtárunk fizikai tereiben változás nem történt, továbbra is 101 m2-en várjuk olvasóinkat, kényelmes székekkel, asztalokkal, a gyermekek részére puha szőnyeggel ellátott olvasó-zuggal. Összesen 4 számítógép tartozik a könyvtárhoz, ebből 3 nyilvános, az internetet elérni képes és hálózatba kötött, egy pedig a dolgozói munkaállomás. A látogatóknak nyomtatásra, másolásra és szkennelésre is van lehetőségük (térítés ellenében), valamint az internetet és a wifit ingyen használhatják. Továbbra is a Szirén integrált könyvtári rendszert használjuk, vonalkódolvasóval. Az eszközparkban újítás, bővítés nem történt – nem volt rá szükség.

1. Gyűjteményi információk (legfeljebb 2000 karakter)

A könyvtár továbbra is a Bookline nagykereskedésén keresztül szerzi be az új könyveket, a folyóiartok egy részét pedig a kiadóktól vagy a postán keresztül rendeljük meg. Igény esetén vásároltunk közvetlenül kiadótól vagy más intézménytől is. 2022-ben 325 új könyv került az állományba, ebből 97 kötet olvasói felajánlás, ajándék volt. Az ajándékba kapott kötetek is új, alig használt könyvek (többségében regények) voltak. A vásárolt kötetek értéke (228 db könyv) 602 ezer forint volt. Selejtezés nem zajlott idén a könyvtárban, összesen 8.465 dokumentum áll az olvasók rendelkezésére, és 18-féle folyóirat közül válogathatnak. A gyermek- és ifjúsági irodalmi részleg 64, a szakirodalmi/ismeretterjesztő részleg 47, a felnőtt szépirodalom pedig 214 kötettel gyarapodott 2022-ben. Az állománygyarapítás során az olvasói igényeknek, kéréseknek igyekszünk eleget tenni. Tervünk volt, hogy a helyhiány miatt 2022-ben kevesebb könyvet vegyük be az állományban – ez megvalósult, közel a felére csökkentettük az eddig jellemző arányt.

12 kötetet restaurálni (újra kötni, ragasztani) kellett.

Digitalizálást 2022-ben sem végeztünk, digitális dokumentumaink (pl. e-könyvek) továbbra sincsenek, egyelőre igény sem jelentkezett rá. Muzeális dokumentumaink nincsenek. 86 kötet helytörténettel foglalkozik.

A kölcsönözhető állomány 8.465 dokumentumból áll, ezen felül a folyóiratok is kölcsönözhetők – beleértve a régebbi számokat is (elsősorban történelmi témájú magazinokat).

1. Szolgáltatások (változások, trendek) (legfeljebb 3000 karakter)

A gyermekek részére tervezett szolgáltatásunk – az óvodai könyvtári órák 2022-ben nem lettek tartva, a helyi óvoda nagyon sok programot, foglalkozást szervez a gyerekeknek, már nem fért bele számukra a könyvtár-látogatás ilyen formában sajnos, de továbbra is fenntartjuk számukra a lehetőséget, hogy jöhetnek könyvtári foglalkozásra.

A mesekönyv-zug idén is nagyon népszerű volt a kicsik körében, ahol barátságos és kényelmes közegben olvashatnak a szülők a gyermekeiknek és a kicsik is szívesen lapozgatják a színes kiadványokat.

Helyben elérhető szolgáltatásaink: helyben használat (könyv és folyóirat), internet- és számítógép használat, digitális eszközök használata, kölcsönzés, könyvcsomagok összekészítése, irodalomkutatás, információ-szolgáltatás, olvasóterem, elektronikus katalógus használat, reprográfiai szolgáltatások.

Távolról elérhető szolgáltatások: katalógus-adatbázis böngészőn történő elérése, könyv házhoz szállítás/kölcsönzés, távhosszabbítás, távelőjegyzés, információ-szolgáltatás.

Közösségi szolgáltatások: Egy író-olvasó találkozót tudtunk megtartani 2022. nyarán, Bíró Szabolcs író volt a vendégünk. A találkozó a művelődési ház által elnyert Pajta Program pályázat keretein belül került megszervezésre és elszámolásra, a beszélgetést a könyvtáros vezette. Ezen kívül volt még két könyv-bemutató, mindkettő szerzői megkeresésre lett megszervezve (Gerzsenyi Gabriella és Fodor Ferenc) – szintén a művelődési házzal együtt került megrendezésre.

Online felületek: Könyvtárunk honlappal továbbra sem rendelkezik, azonban két Facebook-oldalt üzemeltetünk. A művelődési házzal közös oldalon tájékoztatjuk a látogatókat az aktuális hírekről, könyvtári információkról, új könyvekről, valamint könyvajánlókat és program-ajánlatokat is közzé teszünk. (Napi tartalom-frissítés.) A könyvolvasó maratonnak saját közösségi felülete van a Facebook-on, ahol a játékkal kapcsolatos híreket, szabályokat, könyvajánlókat, eredményeket osztjuk meg – az oldalt nem szüntettük meg, de a tartalom-feltöltés egyelőre szünetel, mivel játékot nem hirdettünk meg 2022-ben.

1. Minőségirányítás (legfeljebb 1000 karakter)

Használói elégedettségmérést 2022-ben nem végeztünk (2020-ban volt utoljára). Intézményünk igyekszik a kialakult nehezebb helyzetekben (járványhelyzet, energia-válság) is helytállni és a látogatók igényeinek megfelelően minőségi szolgáltatást nyújtani. Az írásos és szóbeli visszajelzések pozitívok, az olvasók örömmel jönnek, szívesen veszik igénybe a könyvtár szolgáltatásait.

1. Tudományos kutatás és kiadványok (legfeljebb 1000 karakter)

Tudományos kutatást nem végzett a könyvtár 2022-ben, így kiadvány sem született.

1. Partnerségi együttműködések (legfeljebb 1000 karakter)

Partnerségi együttműködésünk (szerződés, megállapodás alapján) nincs más intézményekkel, de a környékbeli könyvtárakkal, iskolákkal jó kapcsolatot ápolunk. Önkéntesek nem voltak a könyvtárban, de több iskolával is van közösségi szolgálatos megállapodásunk (2021-ben 2 fő volt), mindig vannak nálunk diákok, akik segítik a könyvtári munkát is. A művelődési házzal önkéntesi szerződésben áll 3 fő, akik szükség esetén segítenek a könyvtári rendezvények lebonyolításában is.

1. PR/marketing/kommunikáció eredményei (legfeljebb 1000 karakter)

Folyamatos a megjelenésünk a település újságjában (Balatongyöröki Hírlevél), ahol a rendezvényekről, közérdekű információkról és könyvajánlókról tájékoztatjuk a helyi lakosokat.

Olvasóinkkal a Facebook-on is tartjuk a kapcsolatot, a legtöbb információt ott érik el az intézményről.

1. Összefoglaló a megyei hatókörű városi könyvtár által (legfeljebb 1500 karakter)

A megyei könyvtár:

- Szervezi, koordinálja és ellenőrzi a megyében működő könyvtárak statisztikai adatszolgáltatását, a mutatószámok értelmezését.

- Évente két alkalommal a könyvtári szolgáltatások megvalósításával kapcsolatos információs szakmai műhelynapot szervez a megyében lévő nyilvános városi és települési könyvtárak könyvtárosai számára.

- A megyei hatókörű városi könyvtár segíti a települési nyilvános könyvtárakat a beszámoló és munkaterv sablon eljuttatásával, kitöltési segédlettel. A beszámolókról elemzés készül, a tanulságokat szakmai előadás keretében az érintettek megbeszélik és lehetővé válik a „jó gyakorlatok” átvétele.

- A települési nyilvános könyvtárak éves szakmai beszámolóját és munkatervét elektronikus formában megőrzi és hozzáférhetővé teszi a megyei hatókörű városi könyvtár honlapján.

- A Deák Ferenc Megyei és Városi Könyvtár felhívta a figyelmet a megjelenő új pályázatokra, valamint segítséget és szakvéleményt is nyújtott a pályázatok készítéséhez (NKA irodalmi pályázatok, NKA eszközfejlesztési pályázat, Digitális Jólét Program pályázat)

1. Az energiaválság okozta változásokról (legfeljebb 2000 karakter)

A jelenlegi energia-válság és a költségek jelentős emelkedése egyelőre nem fenyegeti a működést, nem kell bezárnia az intézménynek, illetve a szolgáltatásait sem kell lekorlátozni (több program, rendezvény, sporttevékenység és klub is működik az intézményben – amely egy épületben van a polgármesteri hivatallal, így a működés folyamatosan biztosított, a terek és a nyitvatartási idő teljes egészében jól kihasznált).

**Összesen legfeljebb 16.500 karakter**

**Az egyes fejezetek összefoglalásaképpen lehetőség van az azokhoz kapcsolódó, legfeljebb egy oldal terjedelmű releváns infografika beszámolóba / munkatervbe illesztésére. (max. 12 infografika)**